Árneshreppur

Árneshreppur er nyrsta sveitarfélagið í Strandasýslu og afskaplega landmikið. Í suðri nær hreppurinn frá Spena undir Skreflufjalli á milli eyðibýlanna Kaldbaks og Kolbeinsvíkur og að norðanverðu að Geirólfsgnúp fyrir norðan Skjaldabjarnarvík. Árneshreppur er þekktur fyrir mikla náttúrufegurð. Þar er forn megineldstöð og þykir svæðið afar áhugavert frá sjónarhóli jarðfræðinga. Þar er mikið af fallegum gönguleiðum. Árneshreppur er stundum nefndur Víkursveit eftir búsældarlegasta hluta sveitarfélagsins, Trékyllisvík, og er það fornt nafn á hreppnum. Trékyllisvík var vettvangur hörmulegra atburða á tímum galdraofsókna á 17. öld, en þar voru þrír galdramenn brenndir árið 1654 í klettagjá sem kallast Kista. Út af Trékyllisvík, á miðjum Húnaflóa, var háð eina sjóorrusta Íslandssögunnar, Flóabardagi, árið 1244. Á svæðinu urðu til vísar að þéttbýli á 20. öld í Kúvíkum, Gjögri, Ingólfsfirði og Djúpavík, einkum í tengslum við hákarlaveiðar og síldveiðar, og eru þar miklar menjar um atvinnulíf og mannlíf. Verslunarstaður er í Norðurfirði. Þar er góð höfn og þaðan eru stundaðar strandveiðar á sumrin. Á Gjögri er flugvöllur, þaðan er reglulegt áætlunarflug til Reykjavíkur. Árneshreppur er næst fámennasta sveitarfélag Íslands með 60 íbúa þann 1. janúar 2025. Sameiningar Þann 28. mars 2026 ákváðu íbúar að sameinast Kaldrananeshreppi, en Innviðaráðuneytið ógilti kosningarnar í maí. Jarðir Jarðir í Árneshreppi árið 1858: Kolbeinsvík Byrgisvík Veiðileysa Kambur Kjós Reykjarfjörður Naustvíkur Kjörsvogur Gjögur Reykjanes Litla Ávík Stóra Ávík Finnbogastaðir Bær Árnes Melar Norðurfjörður Krossnes Fell Munaðarnes Eyri Ingólfsfjörður Seljanes Ófeigsfjörður Drangavík Drangar Skjaldabjarnarvík Halldórstaðir, eyðijörð Reykjarfjarðarverzlunarstaðarlóð Tilvísanir Heimild Skýrslur um landshagi á Íslandi, 1. Bindi (01.01.1858), Blaðsíða 714